คลังเผย2เดือนแรก รายได้เพิ่ม2.5หมื่นล.
คลังแจง 2 เดือนแรก รัฐนำส่งรายได้ 3.55 แสนล้าน ผลจากภาษีน้ำมันขยับ
7 ม.ค. 2559

คลังแจง 2 เดือนแรก รัฐนำส่งรายได้ 3.55 แสนล้าน ผลจากภาษีน้ำมันขยับ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 2 เดือนแรกของปีงบประมาณ 2559 (ต.ค.-พ.ย. 2558) มีรายได้นำส่งคลังทั้งสิ้น 3.55 แสนล้านบาท สูงกว่าช่วงเดียวกันปีก่อน 2.54 หมื่นล้านบาท เนื่องจากภาษีน้ำมันและภาษีเงินได้นิติบุคคลจัดเก็บได้สูงกว่าช่วงเดียวกันของปีก่อน รวมถึงการนำส่งเงินคืนจากการยกเลิกโครงการสวัสดิการเงินกู้เพื่อที่อยู่อาศัยของข้าราชการ
สำหรับการเบิกจ่ายงบประมาณอยู่ที่ 6.07 แสนล้านบาท สูงกว่าช่วงเดียวกันปีก่อน 3.37 หมื่นล้านบาท หรือ 5.9% แบ่งเป็นรายจ่ายปีปัจจุบัน 5.68 แสนล้านบาท หรือ 20.9% และรายจ่ายปีก่อน 3.85 หมื่นล้านบาท ต่ำกว่าช่วงเดียวกันของปีก่อน 19.5% แสดงถึงความพยายามเร่งรัดการเบิกจ่ายของภาครัฐ ซึ่งจะส่งผลดีต่อเศรษฐกิจ ทำให้มีการขยายตัวอย่างต่อเนื่อง โดยรัฐบาลมีการกู้เงินเพื่อชดเชยการขาดดุลทั้งสิ้น 2.08 แสนล้านบาท ทำให้เงินคงคลัง ณ สิ้นเดือน พ.ย. 2558 อยู่ที่ 3.46 แสนล้านบาท